KIRJALLINEN KYSYMYS E-0947/01 esittäjä(t): Christopher Huhne (ELDR) komissiolle. Palonestoaineiden käyttökielto.



Virallinen lehti nro 318 E , 13/11/2001 s. 0158 - 0159



KIRJALLINEN KYSYMYS E-0947/01 esittäjä(t): Christopher Huhne (ELDR) komissiolle (28. maaliskuuta 2001) Aihe: Palonestoaineiden käyttökielto 1. Voiko komissio ilmoittaa, miten sen ehdotukset tiettyjen bromattujen palonestoaineiden käytön kieltämiseksi ovat edenneet? Voiko se lisäksi ilmoittaa, mitkä jäsenvaltiot vastustavat komission ehdotuksia, sikäli kun vastustusta esiintyy ollenkaan? 2. Milloin se uskoo olevansa valmis ilmoittamaan kiellosta julkisesti? Mitä vaaroja viivästysten jatkuminen voi aiheuttaa kuluttajille? 3. Onko komissio sitä mieltä, että sen ehdottaman kiellon laajuus on riittävä varmistamaan kuluttajansuojan, kun otetaan huomioon uusimmat tieteelliset tutkimustulokset? Jos on, miksi? Erkki Liikasen komission puolesta antama vastaus (8. kesäkuuta 2001) Komissio pyytää parlamentin jäsentä tutustumaan vastauksiin, jotka on jo annettu samaa aihetta koskeviin Erik Meijerin kirjalliseen kysymykseen E-0033/01(1), Chris Daviesin kirjalliseen kysymykseen E-2616/00(2), Astrid Thorsin kirjalliseen kysymykseen E-2504/99(3), Inger Schörlingin kirjalliseen kysymykseen P-1976/99(4), Doeke Eisman kirjalliseen kysymykseen E-3004/98(5) ja Inger Schörlingin joulukuun 1999 istuntojakson kyselytunnilla esittämään suulliseen kysymykseen H-0776/99(6). 1. Komissio hyväksyi 15. tammikuuta 2001 ehdotuksen bromattuihin palonestoaineisiin kuuluvan pentabromidifenyylieetterin käytön kieltämisestä 1. heinäkuuta 2003 alkaen(7). Ehdotettu direktiivi tiettyjen vaarallisten aineiden ja valmisteiden markkinoille saattamisen ja käytön rajoituksia koskevan neuvoston direktiivin 76/769/ETY(8) muuttamisesta kahdennenkymmenennenneljännen kerran esitettiin parlamentille ja neuvostolle lopullista hyväksyntää varten Euroopan yhteisön perustamissopimuksen 251 artiklan (ent. 189 b artikla) mukaisesti. Neuvoston teknisen yhdenmukaistamisen työryhmä on käsitellyt alustavasti komission ehdotusta. Euroopan parlamentti ei ole vielä antanut lausuntoaan ensimmäisessä käsittelyssä. Komission ehdotus perustuu komission 5. maaliskuuta 2001 antamaan suositukseen(9) aineiden vaarojen arvioinnin tuloksista ja toimintaperiaatteista vaarojen vähentämiseksi, ja se on olemassa olevien aineiden vaarojen arvioinnista ja valvonnasta 23. maaliskuuta 1993 annetun neuvoston asetuksen (ETY) N:o 793/93(10) mukainen. Jäsenvaltiot hyväksyivät yksimielisesti komission suosituksen. 2. Komissio ehdottaa, että kielto astuu voimaan 18 kuukauden kuluttua siitä kun parlamentti ja neuvosto ovat hyväksyneet direktiivin. Näin jäsenvaltiot saavat riittävästi aikaa direktiivin saattamiseksi osaksi kansallista lainsäädäntöä. Ehdotetulla kiellolla pyritään ympäristölle aiheutuvien riskien vähentämiseen. Riskien arvioinnissa tultiin siihen tulokseen, että kuluttajien riski altistua aineelle on häviävän pieni, koska Euroopan unionin alueella sitä käytetään ainoastaan tuotteiden sisälle laitettavassa polyuretaanivaahdossa. Äidinmaidossa havaittu 5-BDE-pitoisuuksien nousu aiheutti kuitenkin huolestumista. 3. Komissio katsoo ehdotuksen olevan kattava, ja näin ollen suojaavan tehokkaasti kuluttajien terveyttä ja turvallisuutta. Ennalta varautumisen periaatetta sovelletaan myös pentabromidifenyylieetterin kaikki käyttömuodot kieltävään ehdotukseen, komission ennalta varautumisen periaatteesta antaman tiedonannon(11) mukaisesti. Näin vastataan huolestuneisuuteen, jota on aiheuttanut äidinmaidossa havaittu ja toistaiseksi selvittämätön 5-BDE-pitoisuuksien nousu. Ehdotus ei lisää tulipaloista aiheutuvaa vaaraa eikä kasvata ympäristölle aiheutuvia riskejä, koska sopivia vaihtoehtoisia palonestoaineita on saatavilla. Lisäksi komissio hyväksyi ehdotuksen direktiiviksi tiettyjen vaarallisten aineiden käytön rajoittamisesta sähkö- ja elektroniikkalaitteissa(12). Tämän direktiiviehdotuksen mukaan jäsenvaltioiden on varmistettava, että 1. tammikuuta 2008 alkaen tiettyjen raskasmetallien ja kahteen bromattujen palonestoaineiden ryhmään kuuluvien aineiden, polybromibifenyylien (PBB) ja polybromidifenyylieetterin (PBDE), käyttö korvataan muilla aineilla. Ehdotusta käsitellään parhaillaan neuvostossa ja parlamentissa. (1) EYVL C 261 E, 18.9.2001. (2) EYVL C 113 E, 18.4.2001, s. 134. (3) EYVL C 330 E, 21.11.2000. (4) EYVL C 203 E, 18.7.2000. (5) EYVL C 142, 21.5.1999. (6) Keskusteltavat aiheet Euroopan parlamentissa (joulukuuta 1999). (7) KOM(2001) 12 lopullinen. (8) EYVL L 262, 27.9.1976. (9) EYVL L 69, 10.3.2001. (10) EYVL L 84, 5.4.1993. (11) KOM(2000) 1 lopullinen. (12) KOM(2000) 347 lopullinen, EYVL C 365 E, 19.12.2000.